b'\n_START_ARTICLE_\nMaja\n_START_PARAGRAPH_\nMaja on alkeellinen rakennus, jossa on suorat sein\xc3\xa4t ja katto, toisin kuin kodassa ja teltassa, joiden sein\xc3\xa4t ovat joko kaltevat tai kaartuvat ja yhdistyv\xc3\xa4t ylh\xc3\xa4\xc3\xa4ll\xc3\xa4 ilman varsinaista kattoa.\n_START_SECTION_\nMajan historiaa Suomessa\n_START_PARAGRAPH_\nMajat tulivat Suomeen ilmeisesti nuorakeraamisen kulttuurin aikana, kuten my\xc3\xb6s niit\xc3\xa4 tarkoittava sana "maja". T\xc3\xa4llaisen majan sein\xc3\xa4t oli punottu riu\'uista ja vahvistettu savella. Nurkissa oli maahan upotetut paalut. Majojen rakenne on p\xc3\xa4\xc3\xa4telty tulipalojen yhteydess\xc3\xa4 palaneista, ja siten s\xc3\xa4ilyneist\xc3\xa4 savenpaloista, sek\xc3\xa4 kulmissa olleiden paalujen kuopista. Majat olivat yleens\xc3\xa4 suhteellisen pieni\xc3\xa4. Maja ei v\xc3\xa4ltt\xc3\xa4m\xc3\xa4tt\xc3\xa4 ollut edistyst\xc3\xa4 jo aiemmin tunnettuun kotaan verrattuna, ja jo aiemmin kivikaudella Suomessa on rakennettu my\xc3\xb6s paljon isompia taloja hirsi- ja salvostekniikkaa hy\xc3\xb6dynt\xc3\xa4en. My\xc3\xb6hemmin, kun siirryttiin uudelleen salvottuihin taloihin, majoja on k\xc3\xa4ytetty l\xc3\xa4hinn\xc3\xa4 en\xc3\xa4\xc3\xa4 mets\xc3\xa4st\xc3\xa4jien ja kalastajien tilap\xc3\xa4isasumuksina.\n_START_SECTION_\nMajat nyky\xc3\xa4\xc3\xa4n\n_START_PARAGRAPH_\nMets\xc3\xa4st\xc3\xa4jien tai ulkoilijoiden tukikohtaa voidaan edelleen kutsua mets\xc3\xa4stysmajaksi tai ulkoilumajaksi, vaikka se olisikin teknisesti talo. Pihapiiriss\xc3\xa4 on sen sijaan s\xc3\xa4ilynyt kota, jossa ruokaa valmistetaan varsinkin kes\xc3\xa4ll\xc3\xa4. Nykyisin majat ovat l\xc3\xa4hinn\xc3\xa4 lasten leikeiss\xc3\xa4 k\xc3\xa4ytett\xc3\xa4vi\xc3\xa4 karkeatekoisia tai sivistyneit\xc3\xa4 leikkim\xc3\xb6kin tapaisia rakennelmia, jotka voidaan rakentaa my\xc3\xb6s esimerkiksi puuhun._NEWLINE_Maja on kuitenkin s\xc3\xa4ilynyt k\xc3\xa4yt\xc3\xb6ss\xc3\xa4 majoittumista tai olemista tarkoittavana termin\xc3\xa4, kuten vaikkapa sanat p\xc3\xa4\xc3\xa4maja, majapaikka ja majatalo osoittavat.'